b'\n_START_ARTICLE_\nPange lingua\n_START_PARAGRAPH_\nPange lingua (slov. dobesedno \xe2\x80\x9aOpevaj, jezik\xe2\x80\x98 oz. v uveljavljenem prevodu \xe2\x80\x9aJezik moj, skrivnost opevaj\xe2\x80\x98) so za\xc4\x8detne besede in s tem naslov pesmi, ki jo je v latinskem jeziku napisal sv. Toma\xc5\xbe Akvinski za bogoslu\xc5\xbeje slovesnega praznika Svetega Re\xc5\xa1njega Telesa in Krvi l. 1264. Takrat je namre\xc4\x8d pape\xc5\xbe Urban IV. uvedel ta praznik za celotno katoli\xc5\xa1ko Cerkev, sv. Toma\xc5\xbeu pa pripisujejo vse z njim povezane speve, kot so \xc5\xa1e Panis angelicus, Adoro te devote, Verbum supernum prodiens in pesem slednica Lauda Sion. Pri pesnitvi Pange lingua se je sv. Toma\xc5\xbe navdihoval ob istoimenskem spevu, ki ga je pribli\xc5\xbeno 700 let prej napisal Venantius Fortunatus v \xc4\x8dast sv. kri\xc5\xbeu._NEWLINE_Pesem Pange lingua Toma\xc5\xbea Akvinskega izra\xc5\xbea vero v realno navzo\xc4\x8dnost Kristusovega telesa in krvi v posve\xc4\x8denem kruhu in vinu. Poje se predvsem na veliki \xc4\x8detrtek in za praznik Svetega Re\xc5\xa1njega Telesa in Krvi. Zadnji dve kitici Tantum ergo in Genitori (slov. \xe2\x80\x9aV Zakramentu vse svetosti\xe2\x80\x98 in \xe2\x80\x9aTebi, O\xc4\x8de, z ljubim Sinom\xe2\x80\x98) se uporabljata tudi sicer pri \xc4\x8de\xc5\xa1\xc4\x8denju sv. Evharistije oz. pri blagoslovu z Najsvetej\xc5\xa1im. Latinsko besedilo se navadno poje po koralnem napevu, slovenski prevod pa najve\xc4\x8dkrat po istem koralnem napevu ali po melodiji Angelika Hribarja.'